**ŢARĂ de DATINI şi CÂNT**

*George Pena*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LAUDĂ ŢĂRII MELE

Te laud frumuseţe

azi, când am ajuns mai buni,

îmi eşti prezentul

presărat cu fapte

şi multiplicat în sensuri;

te laud cu dor sub soare

într-o explozie prea curată

de fiori şi splendoare,

îmi eşti şi fi-vei fără asemănare

îmi eşti odor de încântare

şi binecuvântare.

ŢARĂ DE DATINI SI CÂNT

Iubim precum Soarele iubeşte pământul

în superb moment de treziri terestre;

vrem să ne inunde prin simţiri triumful

acestor prefaceri ce deschid ferestre.

Şi astăzi ne răsfrângem în împlinire,

ne regăsim solemni - timpi victorioşi -

spre viitor, viaţa, călătoreşte-n devenire

şi pulsează-n noi, sânge de strămoşi.

Ne risipim în lume într-o clară iubire,

tot intuim patriei un glorios avânt;

descoperim atenţi, adâncuri, rostuire,

în ţara mea de glorii cu destinul sfânt.

Şi ritmul înfloririi răzvrătit de cuget

freamătă de dor, vibrând adânc în oră;

din noi fiecare fibră scoate-un tunet,

fiecare vorbă are o zămislire sonoră.

Plămădiţi suav,din esenţe tari, nebănuite,

râvnim setoşi, un timp înalt,sărbătoresc;

în noi, teluric, mari iubiri dezlănţuite

ne rostesc, mereu, cu tot ce-i românesc.

Zici că toate păsările se strigă pe nume

prin arbori seculari, cu sufletu- n vânt;

se adună-n fiecare şoaptă, o nouă lume

într-o ţară de datini, cu destinul sfânt.

NE CHEAMĂ VREMEA…

Ne cheamă vremea în marea amiază

cu şipot cald de certă iubire;

pe cer istoria ţării germinează

un sens înalt fără oprire.

Cresc albe visuri în nădejdi comune

spre înălţimi de viaţă şi de dor;

căutările noastre, azi, sunt bune,

trepte urcând în viitor.

Torent real de frumuseţi negândite

în catapultarea clipelor mişcătoare;

sobru sentiment abureşte-n cuvinte,

ca un reflex ieşim din candoare.

De-atâta iubire înfrăţită-n destine

suntem uimiţi de-o trăire curată,

şi demni de-aceste doruri carpatine,

când ţara, în legendă e fixată.

Suntem fiii acestui pământ miraculos

pe care existenţa înseamnă mişcare;

timpu-şi dăltuieşte mai jos de os,

ritmul alert în consumare.

IUBIREA DE PATRIE

Îţi simt prezenţa-nsufleţită

aici în sufletul meu;

şi inima îmi bate neirosită

şi nemântuiă mereu.

Sunt veşnicul Îndrăgostit

care te laudă şi-ţi cântă

frumuseţea în neştire,

şi în fiecare vers-

îmbătat cu uimire-

uit să-mi număr anii

împovăraţi cu iubire.

Şi inima îmi bate irosită

şi nemântuită mereu;

aici în sângele meu

îţi simt prezenţa însufleţită.